Document ID: 32009D0582

KOMISJONI OTSUS,
29. juuli 2009,
mis käsitleb ühenduse kaitseks marutaudi vastu võetavate erakorraliste erimeetmete rahastamist
(2009/582/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 6 lõiget 2,
ning arvestades järgmist:
(1)
Otsuses 90/424/EMÜ on sätestatud, et kui liikmesriiki ohustab otseselt kõnealuse otsuse lisas ühe osutatud haiguse esinemine või areng kolmanda riigi territooriumil, võib vastu võtta kõik olukorrale vastavad sobivad meetmed, sealhulgas ühenduse rahalise toetuse andmine meetmete jaoks, mida peetakse rakendatud abinõude puhul eriti vajalikuks.
(2)
Marutaud on loomahaigus, mis mõjutab peamiselt mets- ja kodukiskjalisi ning millel on rasked tagajärjed tervishoiule. Marutaud on nimetatud otsuse 90/424/EMÜ lisa loetelus.
(3)
Viimastel aastatel on ühendus kaasrahastanud peamiste haiguskandjate - metskiskjaliste - suukaudse immuniseerimise programme, millel on enamikus liikmesriikides väga soodne tulemus, sest haigusjuhtude arv on mets- ja koduloomade puhul järsult vähenenud ning inimeste nakatumise juhtusid ei ole enam esinenud.
(4)
ELi territooriumiga ümbritsetud Venemaa eksklaavi Kaliningradi piirkond külgneb liikmesriikidega, kes teevad viimaseid jõupingutusi kõnealuse haiguse täielikuks likvideerimiseks.
(5)
Leedu ja Poola on teatanud komisjonile, et metsamarutaudi esinemine Kaliningradi piirkonnas ohustab praegu vahetult nende marutaudi likvideerimise programmide edukat lõpuleviimist.
(6)
Kaliningradi piirkonnas on vaja võtta kiireloomulisi meetmeid, et sellelt territooriumilt lähtuv haiguse pealetung ei ohustaks enam naabruses asuvates liikmesriikides inimeste ja loomade tervishoius saavutatud edu.
(7)
Vajalik on erimeede, et vältida uute nakkuste levimist Kaliningradi naabruses asuvatesse liikmesriikidesse. Arvestades Kaliningradi territooriumi suhtelist suurust, on asjakohasem ja kulusäästlikum toetada Kaliningradis marutaudi kõrvaldamiseks tehtavaid jõupingutusi, kui kehtestada naabruses asuvates liikmesriikides määramata ajani alalhoitav vaktsineerimise puhvertsoon.
(8)
Nõukogu määruse (EÜ, Euratom) nr 1605/2002 (2) artikli 110 kohaselt põhinevad toetused aastaprogrammil. Seda tööprogrammi rakendatakse pakkumiskutsete avaldamise teel, välja arvatud nõuetekohaselt põhjendatud kiireloomulistel juhtudel. Määrusega (EÜ, Euratom) nr 2342/2002 (3) määruse rakendamiseks kindlaks määratud üksikasjalike eeskirjade artikli 168 lõike 1 punkti b kohaselt võib komisjon otsustada anda toetusi erandlikel ja nõuetekohaselt põhjendatud juhtudel ilma pakkumiskutseta.
(9)
21. oktoobril 2008. aastal esitas Venemaa komisjonile programmi marutaudi likvideerimise kohta Kaliningradi piirkonnas ning see programm leiti olevat vastuvõetav, pidades silmas eesmärki ühendust marutaudi vastu kaitsta. Kõnealuses programmis ettenähtud meetmed on olulised ühenduse huvi kaitsmise seisukohalt ning seetõttu on asjakohane rahastada teatavaid meetmeid ühenduse vahenditest. Seega tuleks 2009. aastal anda kõnealuse programmi rakendamiseks ühenduse rahalist toetust.
(10)
Käesolev otsus on rahastamisotsus määruse (EÜ, Euratom) nr 1605/2002 artikli 75, määruse (EÜ, Euratom) nr 1605/2002 rakendamise üksikasjalike eeskirjade artikli 90 ja Euroopa ühenduste üldeelarve täitmise sise-eeskirjade (4) artikli 15 tähenduses.
(11)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON TEINUD JÄRGMISE OTSUSE:
Artikkel 1
1. Käesolevaga kiidetakse heaks Kaliningradi piirkonda käsitlev 36-kuune marutaudi likvideerimise programm (edaspidi „marutaudi hävitamise programm”), mille on esitanud Venemaa.
2. Käesoleva otsuse kohane meede hõlmab järgmisi konkreetseid toiminguid:
-
vaktsiinisöötade ostmine metskiskjaliste suukaudseks immuniseerimiseks;
-
eelmises punktis nimetatud vaktsiinisöötade jaotamine Kaliningradi territooriumil.
Artikkel 2
Ühenduse toetuse summa ülempiiriks on määratud 1 800 000 eurot, mida rahastatakse Euroopa ühenduste 2009. aasta üldeelarve eelarvereast 17 04 03 01.
Artikkel 3
1. Kiidetakse heaks individuaalse toetuse andmine Vene Föderatsiooni Kaliningradi oblasti veterinaar- ja riikliku veterinaarkontrolli teenistusele (Служба ветеринарии и госветинспекции Калининградской области).
2. Käesoleva otsusega hõlmatud meetmeid võib rahastada kuni 100 % ulatuses abikõlblikest kuludest tingimusel, et osa kogukuludest kannab Vene Föderatsiooni Kaliningradi oblasti veterinaar- ja riikliku veterinaarkontrolli teenistus (Служба ветеринарии и госветинспекции Калининградской области) või kaetakse muu kui ühenduselt saadud toetusega.
Brüssel, 29. juuli 2009

Labels: 0
6